O‘zbekistonda “Xalqaro hojatxona sammiti” bo‘lib o‘tishi kutilmoqda

Turizm va sport vazirligi vakillari bilan Singapurda joylashgan World Toilet Organization (Butunjahon hojatxona tashkiloti) bosh kotibi va asoschisi Jek Lim hamda Xalqaro loyihalar boshqaruvchisi Sarika Saluja o‘rtasida onlayn uchrashuv bo‘lib o‘tdi. Bu haqda vazirlik matbuot xizmati xabar berdi.

Ma’lum qilinishicha, uchrashuvda mahalliy aholi va turistlarga qulay sanitariya-gigiyena sharoitlarini yaratish borasidagi ishlarni yanada kuchaytirish bo‘yicha vazirlik tomonidan yana bir hukumat qarori loyihasi tayyorlanayotgani, uning natijasida mamlakatdagi barcha turistlar tashrif buyuradigan obyektlarning 2022-yil yakuniga qadar to‘liq zamonaviy sanitariya-gigiyena shoxobchalari bilan ta’minlanishi kutilayotgani aytilgan.
Uchrashuv yakunida vazirlik mas’ullari tomonidan mazkur tashkilot yetakchi ekspertlari soha bo‘yicha tegishli fikrlar almashish hamda tashkilotning 2021-yildagi xalqaro sammitini o‘tkazishi masalasini muhokama qilish maqsadida mamlakatga taklif qilingan.

Ma’lumot uchun, World Toilet Organization 2001-yilning 17-noyabrida Singapurda tashkil etilgan bo‘lib, dunyo bo‘ylab tozalik va sanitariya normalarini ishlab chiqish, hojatxonalar uchun talablar, yangi texnologiyalar tatbiq etish, ularning jamiyat salomatligi va atrof-muhitga ta’sirini o‘rganish kabi yo‘nalishlarda faoliyat olib boradi. Ko‘plab mamlakatlarda milliy loyihalarni shakllantirish, jamiyatda hojatxona mavzusiga bo‘lgan e’tiborsizlikka qarshi kurashish va milliy dasturlarni xorijda targ‘ib qilish ushbu nufuzli tashkilotning asosiy vazifalaridan hisoblanadi.
 Qarshida hojatxonalari talabga javob bermaydigan metan zapravkalar gazdan vaqtincha uzib qo‘yildi
Eslatib o‘tamiz, 2019-yilda O‘zbekistondagi salkam 1300 ta maktabda hojatxona, qariyb 3 mingtasida oshxona yo‘qligi ma’lum qilingandi.